Vlasnik TV Pink tražio od MUP-a da mu odobre da dođe sa šleperom i ozvučenjem pred Skupštinu grada

Policijska uprava za grad Beograd zabranila je skup „Stop violence, just love“ u organizaciji direktora „Pink internešnel kompani“ Željka Mitrovića, koji je bio najavljen za subotu, 13. aprila, u Beogradu.

Foto: Danas Online/Screenshot

„U skladu sa zakonom, Policijska uprava za grad Beograd donela je zaključak o odbacivanju prijave, koju je podneo Željko Mitrovića, kao neblagovremenu i neusklađenu sa odredbama Zakona o javnom okupljanju“, rečeno je u Ministarstvu unutrašnjih poslova (MUP), prenosi Radio televizija Srbije.

Toga dana u 15.00 najavljen je inače skup opozicije ispred Doma Narodne skupštine, a Željko Mitrović od MUP-a je tražio da mu odobre organizovanje događaja od 17 do 22 časova.

„Uz poštovanje svih propisa, uputili smo zahtev MUP-u za organizaciju događaja „STOP VIOLENCE, JUST LOVE! Izabrali smo lokaciju ispred Skupštine grada, da ne bi bilo da krademo goste! Pobednik je onaj ko skupi više ljudi, mi ne dovozimo nikoga, nudimo samo ljubav umesto nasilja!“, napisao je Mitrović na društvenoj mreži Tviter, prenosi Beta.

U zahtevu MUP-u koji je takođe objavio na Tviteru navodi se da će organizator angažovati i „tehnička sredstva koja predstavljaju instalaciju pd pet šleperskih prikolica od kojih će dve biti korišćene za zvučne stubove, jedan za nastup DJ ŽEKS-a jedan za produkciono-reportažne kapacitete i jedan za agregatorsko postrojenje“.

U zahtevu je napisano i da događa ima za cilj da „okupi mlade ljude koji su spremni da izraze svoj protest protiv siledžijstva i svakog oblika nasilja u društvu“.

„Organizatori se obavezuju da će predmetni događaj prijaviti svim potrebnim organizacijama za kolektivnu zaštitu prava muzičkih autora i izvođača, kao i da će preuzeti sve neophodne mere, radi zaštite svih učesnika, prisutnih posetilaca i angažovane tehnike“, piše u zahtevu Mitrovića.

Uz poštovanje svih propisa, uputili smo zahtev MUPu za organizaciju dogadjaja STOP VIOLENCE, JUST LOVE! Izabrali smo lokaciju ispred Skupštine grada, da ne bi bilo da krademo goste! Pobednik je onaj ko skupi više ljudi, mi ne dovozimo nikoga, nudimo samo ljubav umesto nasilja! pic.twitter.com/ob9gdVbORp — Željko Mitrović (@zeljkomitrovic) April 10, 2019

Željko Mitrović pre nekoliko dana, kao odgovor na nedolozak predstavnika opozicije na protest ispred zgrade te medijske kuće, najavio je da će on pokrenuti turneju pod sloganom „Stop nasilju, samo ljubav“, u okviru koje će „u stopu pratiti“ demonstrante i puštati im muziku sa posebnih kamiona sa ozvučenjem velike snage.

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se